Tako blizu, a tako daleko... Posle prva dva kola grupne faze Lige šampiona i Lige Evrope delovalo je da Srbija ima opipljivu šansu da se domogne 15. mesta na UEFA rang-listi, ali sve se posle toga srušilo kao kula od karata.

Za srpske predstavnike takmičenje na međunarodnoj sceni je gotovo. Crvena zvezda je porazom od Olimpijakosa (1:0) ostala bez evropskog proleća, dok je Partizanu preostalo da večeras protiv Astane stavi tačku na svoj nastup u Ligi Evrope. To što crno-beli uzmu protiv prvaka Kazahstana biće ujedno i poslednji bodovi za Srbiju na UEFA listi za ovu sezonu.

U ovom trenutku Srbija je na 18. mestu UEFA rang-liste sa 25.000 bodova. Još malo ta suma može da se podigne ako Partizan pobedi Astanu, ali neće to doneti neki golemi napredak za našu zemlju. Ispred je Grčka, koja će imati Olimpijakos na proleće u Ligi Evrope, tu je i Kipar, kojem je APOEL prošao dalje, a Škotska bi mogla da ima i Seltik i Rendžers u prolećnoj fazi istog takmičenja.

Za one koje greje regionalno nadmetanje ostaje kao uteha da će Srbija godinu završiti ispred Hrvatske, ali postoji mogućnost da Švajcarska „prešiša“ i jedne i druge, jer je Bazel prošao dalje, a mogao bi i Jang Bojs večeras da osvoji kvotu za evropsko proleće.

Na koncu, šta to sve znači za domaći fudbal? Kada je sledeća sezona u pitanju – ništa. Prvak Srbije će ponovo krenuti od prvog kola kvalifikacija za Ligu šampiona, drugi i treći na tabeli od prvog kola kvalifikacija za Ligu Evrope, a osvajač Kupa Srbije od drugog kola. Dakle, isto sve što i ove sezone.

Međutim, velika će se promena na fudbalskoj mapi Evrope dogoditi od jeseni 2021. i sada je definitivno jasno kakva će biti sudbina srpskih klubova. Za godinu i po dana UEFA će pokrenuti novo takmičenje, Konferencijsku ligu, u kojoj će igrati tri srpska kluba, a nijednog neće biti u Ligi Evrope! Upravo zbog toga se jurilo to 15. mesto, da bi bar neko ostao u „drugoj ligi“ kontinentalnog loptanja, da ne bismo imali sva tri kluba u „trećem razredu“. Osim prvaka, koji će i dalje pokušavati da se domogne Lige šampiona, pa tek ako tu ne uspe, mogao bi da zaigra u Ligi Evrope.

Srpski predstavnici, nažalost, nisu uspeli da osvoje dovoljno bodova i za sezonu i po postaće i zvanično „treća liga“ fudbalske Evrope.

U tom novom takmičenju sva tri srpska predstavnika će igrati od druge runde kvalifikacija. Ono što je još nepoznanica vezana za to novo takmičenje jeste kako će se bodovati pobede i remiji za UEFA rang-listu, kao i kakve će biti novčane nagrade. Ali do jeseni 2021. ima vremena da se i to izdefiniše. Sada je makar jasno da će nas ta nova liga posebno zanimati...

Što se tiče klupske UEFA rang-liste, to je godina bila uspešna za dva najveća srpska kluba. Crvena zvezda je prethodnu sezonu završila na 88. mestu sa 16.750 bodova, dok je za ovih šest meseci uspela da skoči na 65. poziciju sa 22.750 bodova i to bi moglo da joj pomogne prilikom žreba za evro kupove naredne sezone.

Partizan je minulu sezonu završio kao 80. tim na kontinentu sa 18.000 bodova, dok je danas na 71. poziciji sa 20.000 bodova, a taj bilans bi mogao da popravi večeras pobedom nad Astanom, pa i da skoči za još koje mesto na listi.

Foto: Reuters